ગુલાબ પળભર શાંત થઈ ગયું. પોતાની સિદ્ધિનું ગૌરવ અનુભવતા મંદ સ્વરે એણે કહ્યું, ‘હું તો ગૌરવશાળી ગુલાબ તરીકે માત્ર એક કલાક જીવ્યું છું, પરંતુ એટલો સમય ભલે અલ્પ હતો છતાં એક સમ્રાટની અદાથી જીવ્યું છું. બ્રહ્માંડને હું ગુલાબની નજરે જોતું રહ્યું ! મેં બ્રહ્માંડનું સંગીત સાંભળ્યું અને ગુલાબની પાંખડીઓ વડે પ્રકાશના એક પછી એક સ્તરનો સ્પર્શ કર્યો ! કોઈને આવું સદ્દભાગ્ય અને સન્માન પ્રાપ્ત થયાં છે ?’